stanford-oval/wikipedia huggingface dataset:
Historiallinen Yhdistys
Historiallisen Yhdistyksen nykypäivä

Vuonna 1989 Historiallinen Yhdistys liittyi jäseneksi Tieteellisten seurain valtuuskuntaan. Vuonna 1990 ilmestyi 100-vuotisjuhlakirja Historia Nyt - näkemyksiä suomalaisesta historiantutkimuksesta.
Internetissä ilmestyvä tieteellinen historia-alan aikakauslehti Ennen ja Nyt - historian tietosanomat perustettiin vuonna 2001 Historiallisen Yhdistyksen piiristä tulleella aloitteella. Mukaan julkaisijaksi tulivat Agricola -Suomen historiaverkko, Historiallinen Yhdistys, Suomen Historiallinen Seura ja Turun Historiallinen Yhdistys.
1980-luvulta lähtien yhdistyksen jäsenmäärä on ollut noin 100–200. Pääosa jäsenistä on nuoria tutkijoita ja opettajia yliopistolta, mutta hallitukseen kuuluvat myös opiskelijaedustajia humanistisen ja valtiotieteellisen tiedekunnan historianlaitosten ainejärjestöistä.
Yhdistys järjestää säännöllisesti keskustelu- ja esitelmätilaisuuksia sekä seminaareja. Nämä tilaisuudet ovat tarjonneet tilaa ajankohtaisille historiakeskusteluille, uusien historiantutkimuksen muotojen esittelylle ja myös periaatteellisten kysymysten pohdinnalle.
Aiheesta muualla

Historiallisen Yhdistyksen kotisivut
Turun historiallisen yhdistyksen kotisivut
Ennen ja nyt - Historian Tietosanomat
Arvo Ahti (näyttelijä)

| Arvo Ahti |
| --- | --- |

Henkilötiedot
Syntynyt: 3. heinäkuuta 1891 Helsinki
Kuollut: 17. lokakuuta 1939 (48 vuotta)
Ammatti:  näyttelijä
Aiheesta muualla
IMDb
Elonet
Arvo Brynolf Ahti (3. heinäkuuta 1891 Helsinki – 17. lokakuuta 1939) oli suomalainen näyttelijä.
Ura

Arvo Ahdin vanhemmat olivat rappari Johan Viktor Ahti ja Brita Korva. Ennen näyttelijän uraansa Ahti työskenteli konttorialalla. Hän suoritti Suomen Kansallisteatterin oppilaskoulukurssin 1910–1912, minkä jälkeen hän toimi kaksi vuotta Kansallisteatterissa harjoittelijana. Ammattimaisen näyttelijän uransa Ahti aloitti Kansan Näyttämöllä 1914–
1915; sen jälkeen hän näytteli Tampereen Teatterissa 1915–1918 ja Turun Teatterissa 1918–1922. Vuosina 1922–1924 Ahti toimi turkulaisen Raittiusyhdistys Taimen Näyttämön johtajana. Vuodesta 1927 alkaen hän työskenteli Turun Teatterin näyttelijänä.
Ahdin näyttämötehtäviä olivat muun muassa Nummisuutareiden Iivari, Seitsemän veljeksen Timo ja Anna Liisan Mikko. Laulunäytelmässä Tukkijoella Ahti näytteli Pölhö-Kustaan roolin. Uransa alussa Ahti oli näytellyt Suomen Kansallisteatterissa sivurooleja laidasta laitaan; Ilona-tietokannan mukaan hänen debyyttinsä oli hoviherran rooli espanjalaisnäytelmässä Elämä on unelma keväällä 1908.
Teatterin ohella Arvo Ahti näytteli pieniä sivurooleja kolmessa elokuvassa: Sano se suomeksi (1931), Laivan kannella (1938) ja Takki ja liivit pois! (1939).
Jeffersonin piirikunta (Washington)

Jeffersonin piirikunta (engl. Jefferson County) on Yhdysvaltojen Washingtonin osavaltiossa sijaitseva piirikunta. Sen väkiluku oli 32 977 vuonna 2020. Piirikunnan hallintokeskus on Port Townsendin kaupunki. Piirikunta on perustettu vuonna 1852.
Väestö

Vuonna 2020 Jeffersonin piirikunnan 32 977 asukkaasta valkoisia oli 91,1 %, aasialaisia 2,0 % ja mustia 1,1 %. Vuonna 2019 4,8 % asukkaista puhui kotonaan jotain muuta kieltä kuin englantia ja 5,8 % asukkaista oli syntynyt ulkomailla.
Kuvia piirikunnasta

Vuoristoista maisemaa Jeffersonin piirikunnassa.
Jeffersonin piirikunnan oikeustalo.
Aiheesta muualla

Kuvia tai muita tiedostoja aiheesta Jeffersonin piirikunta (Washington) Wikimedia Commonsissa
Mandariini (sarjakuvahahmo)

| Mandariini |
| --- | --- |
 Mandariini, voimasormusten herra (taustalla velho Chen Hsu).
Luoja(t):  Stan Lee & Don Heck
Kustantamo:  Marvel
Ensiesiintyminen:  Tales of Suspense #50 (helmikuu 1964)
Henkilötiedot
Oikea nimi:  Ei tiedossa
Status:  Aktiivinen
Ryhmäsidokset:  Pahuuden Mestarit
Edelliset ryhmäsidokset:  Hiekkamiehen vanha liittolainen
Henkilöllisyydet:  Gene Khan, Zhang Tong
Voimat:  Tieteellinen nero ja mestarillinen lähitaistelija. Puku, jossa vahva suojekenttä, kymmenen voimallista sormusta.
Suhteet
Sukulaiset:  Nimettömäksi jääneet isä, äiti ja täti (kaikki kuolleita), Mei-Ling (morsian, kuollut), Temujin (poika), Tšingis-kaani (oletettu esi-isä, kuollut)
Mandariini on Marvel-kustantamon sarjakuvissa esiintyvä superroisto ja Rautamiehen pitkäaikainen arkkivihollinen. Hahmon loivat Stan Lee ja Don Heck. Mandariinin ensiesiintyminen tapahtui Tales of Suspense -lehden numerossa 50 (helmikuu 1964). Suomessa Mandariini esiintyi ensimmäisen kerran Vihreä Mies Hulk -lehden numerossa 6 (1982) tarinassa "Kosto on suloinen...!"
Vuonna 2009 IGN-sivuston laatimassa sadan parhaan sarjakuvarikollisen luettelossa Mandariini oli listattu sijalle 81.
Historia

Mandariini on Kiinan varakkaimman liikemiehen poika ajalta ennen vallankumousta. Suku väitti polveutuvansa Tšingis-kaanista, vaikka Mandariinin äiti olikin englantilainen aatelisnainen. Molemmat vanhemmat kuolivat pian pojan syntymän jälkeen ja Mandariinin kasvatti hänen maailmalle katkeroitunut tätinsä isän puolelta.
Poika osoitti jo varhain tieteellistä neroutta ja käytti suuren perintönsä kouluttaakseen itseään tieteiden eri saroilla Kiinassa ja ulkomailla. Aikuistuttuaan hänestä tuli korkea-arvoinen valtion virkamies, mandariini, ja hänet opittiin pian tuntemaan kautta Kiinan nerokkaana valtiomiehenä.
Kommunistisen puolueen valtaannousun jälkeen Mandariinilta kuitenkin riistettiin hänen asemansa, palatsinsa ja varakkuutensa. Katkeroituneena Mandariini vaelsi myyttiseen Henkien Laaksoon, josta hän toivoi löytävänsä keinon palauttaa kunniansa. Hän löysi muinaisen avaruusaluksen ja valtavan lohikäärmemaisen luurangon. Alus oli makluaaneiksi kutsun sivilisaation ja luuranko aluksen kapteenin, Axonn-Karrin jäänne. Makluaaneista tunnetuin on Fin Fang Foom.
Mandariini tutkiskeli makluaanien alusta vuosia ja oppi hyödyntämään sen voimanlähteinä toimivia kymmentä sormusta voimakkaina aseina. Voimasormuksillaan Mandariini alisti Henkien Laakson ympärillä asuvat asukkaat ja kohosi pian voimatekijäksi, jota edes virallinen hallitus ei uskaltanut vastustaa. Mandariini otti tavoitteekseen Kiinan, ja sen jälkeen koko maailman valloituksen.
Maailmanvalloituksensa alussa Mandariini sabotoi amerikkalaisen ohjuskokeen ja varasti ohjukset, jotka olivat Anthony Starkin valmistamia. Stark lensi Rautamiehen haarniskassa Kiinaan etsimään ohjuksiaan. Tämän jälkeen Mandariini ja Rautamies ottivat useasti yhteen. Mandariini yritti muun muassa tuhota Stark-yhtiöt satelliitiltaan laukaistavalla kuolemansäteellä. Hän löysi myös avaruudesta peräisin olevan, 15-metrisen robotin, Ultimon tulivuoren kraatterista, ja lähetti sen Rautamiehen kimppuun.
Kaikki Mandariinin yritykset Rautamiehen tuhoamiseksi ovat epäonnistuneet, mutta toisaalta myös Rautamies on epäonnistunut Mandariinin saattamisessa oikeuden eteen. Myös Kostajat ovat taistelleet Mandariinia vastaan.
Mandariini sai pojan, Temujinin, jonka hän kylmästi sijoitti kaukaiseen luostariin. Tämän jälkeen Mandariini pystytti tukikohtansa Gobin autiomaahan ja kohdisti huomionsa Hulkiin. Mandariini liittoutui jopa Hulkin pitkäaikaisen vihollisen Hiekkamiehen kanssa, mutta epäonnistui tästäkin huolimatta Hulkin päihittämisessä, ja lopulta Hulk tuhosi Mandariinin tukikohdan. Opittuaan virheistään Mandariini rakensi Hulk-androidin, ja usutti sen Rautamiehen kimppuun. Mandariini yritti myös surmata Tony Starkin tyttöystävän Janice Cordin. Mandariinin kihlattu Mei Ling  kuitenkin pelasti Cordin uhraten oman henkensä.
Historia > Uusi keho

Mandariini palasi Kiinaan ja etsi keinoja sormustensa voiman lisäämiseksi. Hän löysikin tiedon Yin Silmä -nimisestä talismaanista, joka auttaisi häntä tehtävässä. Juonitteluillaan Mandariini manipuloi epäinhimilliset hakemaan esineen hänelle, mutta Musta Salama voitti Mandariinin ja piilotti voimasormukset.
Epätoivoissaan Mandariini vaelsi takaisin Henkien Laaksoon ja löysi makluaanien avaruusaluksesta pannan, jonka avulla paikansi sormuksensa. Palatessaan linnaansa Mandariini löysi sen toisen kiinalaisen mestaririkollisen, Keltaisen Kynnen valtaamana. Seuranneessa taistelussa Mandariini haavoittui kuolettavasti, mutta kykeni pantansa avulla siirtämään tajuntansa sormuksiinsa.
Kynnen vallanhimoinen apuri Loc Do löysi sormukset ja aikoi käyttää niitä omiin tarkoituksiinsa, mutta Mandariini valtasi tämän mielen ja muunsi Materian uudelleenjärjestelijäsormustaan käyttäen Don kehon kopioksi omasta nuoremmasta kehostaan.
Rakennettuaan tuhotun linnansa uudelleen Mandariini yritti estää Stark-yhtiöiden Kiinan valloituksen. Salanimellä Zhang Tong Mandariini käytti muinaisen salamurhaajakultti Käden palveluksia estääkseen Starkin suunnitelmat.
Myöhemmin Mandariini pakotti Tajunnan alaisekseen. Tajunta käytti sen jälkeen Mandariinin sormuksia ja nimeä Lady Mandariini, kunnes vapautui Mandariinin hallinnan alta Ryhmä-X-toveriensa Wolverinen ja Jubileen avulla. Tapahtumat johtivat Mandariinin ja Käden välirikkoon.
Fin Fang Foomin avulla Mandariini valloitti kolmanneksen Kiinasta. Mandariini kuitenkin sai tietää, että ihmiskunnan seassa ihmismuodossa piileskelleet makluaanit yrittivätkin valloittaa Maan hänen avullaan. Raivoissaan Mandariini liittoutui Rautamiehen kanssa ja tuhosi makluaanit ydiniskussa. Rautamiehen kadottua Onslaughtia vastaan käydyssä taistelussa Mandariini yritti valloittaa Venäjän Taivaiden Lohikäärme -nimisen valtavan lentävän linnoituksen avulla.
Mandariini taisteli Kostajia vastaan ja Rautamiehen onnistui tuhota linnoituksen voimalähde, jolloin Taivaiden Lohikäärme putosi maahan ja murskautui yhdessä Mandariinin kanssa. Mandariini on kuitenkin jo useasti aiemminkin huijannut kuolemaa.
Historia > Temujin

Rautamiestä vastaan taistelee nykyisin Mandariinin poika, Temujin. Temujin on luonteeltaan isäänsä henkisempi ja kontrolloi mestarillisesti chitään, kaiken elollisen elämänenergiaa.
Temujin sai haltuunsa isänsä kymmenen sormusta, ja pitää Rautamiehen tuhoamista kunniakysymyksenä. Nuori mies osoittautuikin vaaralliseksi vastustajaksi jopa ilman sormuksiaan. Mandariinin sormukset korruptoivat nuorta miestä ja lisäävät hänen voimatasoaan entisestään.
Mandariini muissa medioissa > Televisio

Mandariini oli pääasiallinen vihollinen lyhytaikaiseksi jääneessä Rautamies-animaatiosarjassa. Hahmon ääninä toimivat Ed Gilbert ensimmäisellä tuotantokaudella ja Robert Ito toisella kaudella. Sarjassa Mandariini on arkeologi, joka paetessaan aavikkorosvoja putoaa muinaiseen katakombiin, jonka uumenissa lepää muukalaisten avaruusalus. Avaruusaluksesta Mandariini löytää kymmenen voimallista jalokiveä, mutta toteaa että aavikkorosvot ovat surmanneet jopa hänen vaimonsa.
Rosvojen jäljiltä ovat jääneet vain Mandariinin vaimon kymmenen sormusta, joihin tämä upottaa hankkimansa jalokivet. Pantuaan sormukset sormiinsa Mandariini muuttuu fyysisesti: hänen ihonsa muuttuu vihreäksi, korvat suipoiksi ja hänen lihasmassansa kasvaa. Mandariini hankkii ympärilleen lukuisia kätyreitä, kuten Harmaan Kalman, Elolaserin, MODOKin ja Mustan Ruoskan, ja alkaa hyökkäillä arkkivihollisensa Rautamiehen kimppuun.
Sarjan lopussa Rautamies onnistuu heijastamaan Mandariinin sormusten voiman takaisin tähän itseensä, minkä jälkeen Mandariini jää avuttomana aavikkorosvojen kynsiin.
Mandariini muissa medioissa > Elokuvat

Vuonna 2007 Mandariini esiintyi The Invincible Iron Man -elokuvan lopussa, jossa Li Mein oli tarkoitus herättää Mandariini henkiin. Hahmon äänenä toimi Fred Tatasciore.
Mandariini muissa medioissa > Elokuvat > Marvel Cinematic Universe

Marvel Cinematic Universessa esiintyy useita Mandariinin konsepteja:
Elokuvassa Mandariiniin viitataan Iron Man terroristijärjestöllä nimeltä Kymmenen Rengasta (engl. Ten Rings). Järjestön jäseniä esiintyi myös elokuvissa Iron Man 2 (2010) ja Ant-Man (2015).
Elokuvassa Iron Man 3 esiintyi brittiläisen alkoholiongelmainen näyttelijä nimeltä Trevor Slattery , näyttelijänään Ben Kingsley, jonka Aldrich Killian oli palkannut näyttelemään ”Mandariiniä”, lavastaakseen AIM:n tekemistä Extremis-kokeista johtuneet räjähdykset Kymmenen Renkaan tekemiksi terrori-iskuiksi.
Slattery esiintyy myös lyhytelokuvassa All Hail the King (2014), jossa hän istui tuomiota Seagaten vankilassa, jossa häntä haastattelee dokumentaristi Jackson Norriss. Norriss paljastuu Kymmenen Renkaan jäseneksi ja kidnappaa Slatteryn, koska Kymmenen Renkaan todellinen johtaja oli vihainen Slatteryn ja Killianin toimista.
Elokuvassa Shang-Chi and the Legend of the Ten Rings (2021) paljastui, että johtaja halusi aluksi tappaa Slatteryn, mutta hänen kätyrinsä pitivät häntä niin huvittavana, että hän salli Slatteryn jäädä henkiin ja työskennellä ”hovinarrinaan”. Slattery toipuu alkoholiongelmastaan ja ystävystyy Morrisiksi nimeämänsä dijiangin kanssa.
Slattery tulee esiintymään myös Disney+-sarjassa Wonder Man (2025).
Shang-Chi and the Legend of the Ten Ringsissä Kymmenen Renkaan todellisen johtajan henkilöllisyydeksi paljastuu Xu Wenwu, Shang-Chin isä, näyttelijänään Tony Leung. Wenwu löysi tuhat vuotta sitten kymmenen metallista sinisenä hohtavaa rengasta, jotka ovat antaneet hänelle kuolemattomuuden ja muita mystisiä voimia, ja joita hän käyttää kuin itsepuolustuslajeissa käytettyjä rautarenkaita. Etsiessään valtakuntaa nimeltä Ta Lo, hän rakastui sen porttia vartioivaan naiseen nimeltä Ying Li, ja he saivat lapset Shang-Chi ja Xialing. Vaikka hän alun perin luopui renkaiden käytöstä perustettuaan perheen, hän otti ne jälleen käyttöön, kun Rautajengin jäsenet tappoivat Ying Lin. Hän myös koulutti Shang-Chin salamurhaajaksi surmaamaan Rautajengin johtaja. Mutta sekä Shang-Chi että Xialing hylkäsivät isänsä. Wenwu kuuli myöhemmin Ying Lin äänen, joka väitti olevansa vankina Ta Lossa. Shang-Chi ja Xialing yhdessä tätinsä Ying Nanin kanssa puolustivat kylää Kymmenen Renkaan hyökkäykseltä, mutta Wenwu sai vapautettua äänen todellisen lähteen: olennon nimeltä Pimeydessä asuva. Pimeydessä asuva syö Wenwun sielun, joka ennen kuolemaansa luovuttaa renkaat Shang-Chille.
Feodor Chin ääninäyttelee vaihtoehtoisten universumien variantteja Wenwusta Disney+-animaatiosarjan What If...? toisella tuotantokaudella (2023).
Mandariini muissa medioissa > Videopelit

Mandariini esiintyy kolmantena ja viimeisenä vastustajana Data Eastin vuonna 1991 julkaisemassa videopelissä Captain America and the Avengers, jossa Mandariini hallitsee Punakallon merenalaista tukikohtaa ja taistelee Namoria vastaan.
Mandariini on yksi superroistoista, jotka esiintyvät videopelissä Marvel: Ultimate Alliance. Pelissä Mandariini liittyy Tohtori Doomin johtamiin Pahuuden Mestareihin, mutta joutuu lähtemään pois yritettyään kammeta valtaa Doomilta. Kostoksi Doom lavastaa Lokin avulla sankarit väärille jäljille Mandariinin palatsiin Kiinaan. Mandariinilla on pelissä apunaan lukuisia superroistoja, kuten Harmaa Kalma ja Lohikäärmemies.
Hahmoa näytelleet

| Vuodet | Näyttelijät | Sarjat | Elokuvat | Konsolipelit |
| --- | --- | --- | --- | --- |
| 1966 | Bernard Cowan | Rautamies |  |  |
| 1994 | Ed Gilbert | Rautamies |  |  |
| 1995–1996 | Robert Ito | Rautamies |  |  |
| 2006 | James Sie |  |  | Marvel: Ultimate Alliance |
| 2007 | Fred Tatasciore |  | The Invincible Iron Man |  |
| 2009 | Vincent Tong | Iron Man: Armored Adventures |  |  |
| 2021 | Tony Leung |  | Shang-Chi and the Legend of the Ten Rings |  |
| 2023 | Feodor Chin | What If...? |  |  |
Aiheesta muualla

Mandariinin profiili Marvel-kustantamon kotisivuilla
Mandariinin profiili MarvelDirectory-sivustolla
Mandariini ensiesiintymisessään Suomessa. Huomaa vanha puku.
Mandariini osoittamassa sormustensa voimaa onnettomalle alaiselleen.
Mandariini Rautamiehen animaatiosarjassa.
Kabulin lentoaseman isku 2021

| Kabulin lentoaseman isku 2021 |
| --- | --- |
 Yhdysvaltain ilmavoimien kone ja evakuoitavia ihmisiä lentokentällä viisi päivää ennen iskua
Paikka:  Kabulin kansainvälinen lentoasema, Kabul, Afganistan
Kohde:  Afganistanilaiset siviilit, ulkomaiset sotilaat ja Talibanin jäsenet
Ajankohta:  26. elokuuta 2021  17.50  (UTC+4.30)
Iskutyyppi:  itsemurhaisku, pommitus
Kuolleita:  185+ (mukaan lukien tekijä)
Haavoittuneita:  150+
Epäilty/epäillyt:  Isis-K
Hamid Karzain kansainvälisellä lentokentällä Kabulissa Afganistanissa tapahtui itsemurhapommi-isku 26. elokuuta 2021 klo 17.50 paikallista aikaa (16.20 suomen aikaan), kun Afghanistanista evakuoitiin. Ainakin 183 ihmistä sai surmansa, heidän joukossaan 170 afganistanilaista siviiliä ja 13 Yhdysvaltain armeijan jäsentä, jotka olivat ensimmäiset amerikkalaisten sotilastappiot Afganistanin sodassa sitten helmikuun 2020.
Islamilainen valtio Khorasanin maakunnassa (Isis-K) ilmoittautui iskun tekijäksi.
Yhdysvallat käynnisti 27. elokuuta ilmaiskun, jonka Yhdysvaltain keskushallinnon (USCENTCOM) mukaan kohteena oli kolme epäiltyä ISIS-K:n jäsentä Nangarharin maakunnassa. Elokuun 29. päivänä Yhdysvallat teki toisen lennokki-iskun Kabuliin, jonka kohteena oli ajoneuvo, jonka epäiltiin kuljettavan Isis-K:n jäseniä, mutta jonka kyydissä olikin afganistanilainen avustustyöntekijä. Lennokki-iskussa kuoli kymmenen afganistanilaissiviiliä, joista seitsemän oli lapsia.
Vuonna 2023 Talibanin turvallisuusjoukkojen uskottiin tappaneen iskun järjestäneen Isis-K-solun (nimeämättömän) johtajan.
Taustaa

Kabulin kaaduttua Talibanille 15. elokuuta 2021 Hamid Karzain kansainvälinen lentoasema oli ainoa tie ulos Afganistanista. Turvallisuushuolet kasvoivat sen jälkeen, kun sadat ISIS-K:n jäsenet pakenivat Bagramin ja Pol-e-Čarkin vankiloista. Pentagon varoitti 16. elokuuta Yhdysvaltain kongressia Isis:n terrori-iskun lisääntyneestä uhasta Kabulin edellisenä päivänä tapahtuneen kaatumisen jälkeen. Yhdysvaltain presidentti Joe Biden sai useita raportteja mahdollisesta iskusta iskua edeltävällä viikolla ja varoitti 22. elokuuta, että mitä kauemmin Yhdysvaltain joukot pysyvät maassa, sitä suuremman uhan Isis muodostaa amerikkalaisille ja siviileille lentokentän lähellä.
Tunteja ennen hyökkäystä Yhdysvaltain diplomaatit Kabulissa varoittivat Yhdysvaltain kansalaisia poistumaan lentokentältä turvallisuusuhkien vuoksi. Yhdistyneen kuningaskunnan asevoimien ministeri James Heappey oli myös varoittanut Isis-taistelijoiden erittäin uskottavasta hyökkäysuhasta lentokentälle. Myös Yhdysvaltojen, Yhdistyneen kuningaskunnan ja Australian suurlähetystöt varoittivat lentokenttää koskevista korkean turvallisuustason uhkista.
Isku

Keskellä evakuointia Afganistanista joukko paikallisia ja ulkomaisia siviilejä pakeni lentokentälle evakuoitavaksi. Abbey Gate -portilla, joka on yksi lentokentälle johtavista porteista, itsemurhapommittaja räjäytti räjähdevyön. Räjähdyksen jälkeen alkoi ammuskelu, ja kaikki lentokentän portit suljettiin. Yhdysvaltain viranomaisten mukaan Isis-K:n asemiehet avasivat räjähdyksen jälkeen tulen väkijoukkoon, ja Yhdysvaltain joukot vastasivat tulitukseen. Useiden toimittajien mukaan silminnäkijät selittivät ainakin osan väkijoukkoon ammuskelusta ja räjähdyksen jälkeisistä kuolemantapauksista yhdysvaltalaisten joukkojen aiheuttamalla paniikilla. Pentagon myönsi lehdistötilaisuudessa 28. elokuuta, että Yhdysvallat on mahdollisesti vastuussa joistakin kuolemantapauksista.
Räjähdys tapahtui kanavan luona, jossa Yhdysvaltain joukot tarkistivat evakuoitujen henkilöiden passeja, viisumeja ja muita asiakirjoja ennen kuin päästivät heidät lentokentälle. Eräs silminnäkijä totesi, että räjähdys tuntui siltä kuin joku olisi vetänyt maan hänen jalkojensa alta, ja näki muiden evakuoitujen heittäytyvän ilmaan räjähdyksen voimasta. Alkuperäisissä raporteissa kerrottiin virheellisesti, että toinen räjähdys oli tapahtunut läheisessä Baron-hotellissa. Seuraavana päivänä vahvistettiin, ettei toista räjähdystä ollut tapahtunut.
Iskun tekijäksi ilmoittautunut Isis-K nimesi pommittajan Abdul Rahman al-Logariksi. Taliban oli aiemmin taistellut Isis-K:tä vastaan, ja auttoivat Yhdysvaltain joukkoja ylläpitämään turvallisuutta lentokentällä.
Uhrit

Hyökkäyksessä kuoli ainakin 182 ihmistä, joista 169 afganistanilaista siviiliä ja 13 evakuointioperaatiota tukevaa yhdysvaltalaista sotilasta. Kuolleista siviileistä kaksi oli brittiläisiä kaksoiskansalaisia ja yksi oli brittiläisen kansalaisen lapsi. Aluksi kerrottiin, että iskussa oli kuollut myös 28 Taliban-taistelijaa, mutta Talibanin tiedottaja Zabiullah Mujahid kiisti tämän myöhemmin Radio Free Europe/Radio Libertyn haastattelussa. Kuolleet amerikkalaiset tunnistettiin yhdeksitoista merijalkaväen sotilaaksi, yhdeksi 8. psykologisen operaatioryhmän sotilaaksi ja yhdeksi laivaston lääkintämieheksi. Amerikkalaisten kuolemantapaukset olivat ensimmäiset yhdysvaltalaisten sotilaiden kuolemantapaukset Afganistanissa sitten helmikuun 2020, ja ne olivat suurin yksittäinen yhdysvaltalaisen sotilashenkilöstön kuolemantapaus sitten vuoden 2011 Afganistanissa tapahtuneen Boeing Chinookin alasampumisen.
Ainakin 150 muuta ihmistä loukkaantui, heidän joukossaan 18 Yhdysvaltain sotilashenkilöä ja useita Talibanin jäseniä. Puolustusministeri Antti Kaikkosen mukaan Suomen puolustusvoimien turvausjoukot olivat lentokentällä iskun aikaan, mutta heitä ei kuollut tai loukkaantunut.
Reaktiot

Talibanit tuomitsivat hyökkäyksen tiedottajansa twiitissä ja sanoivat, että "pahat piirit pysäytetään ankarasti". Taliban ilmoitti myöhemmin ryhtyvänsä kaikkiin mahdollisiin toimenpiteisiin Isis-K:n johtajan Shahab al-Muhajirin vangitsemiseksi.
Yhdysvaltain presidentti Biden piti julkisen puheen iskun jälkeen. Hän kunnioitti surmansa saaneita yhdysvaltalaisia sotilaita, kutsui heitä "sankareiksi" ja sanoi, että he menettivät henkensä "vapauden palveluksessa", ja ilmaisi myös syvän surun afganistanilaisten uhrien puolesta. Biden sanoi niille, jotka toivovat Yhdysvalloille pahaa, että "jahtaamme teidät ja saamme teidät maksamaan". Yhdistyneen kuningaskunnan hallitus ilmoitti myös jatkavansa operaatio Pittingiä eli evakuointia Afganistanista.
Monet valtiot tuomitsivat Kabulin lentokenttähyökkäyksen ja ilmaisivat solidaarisuutensa uhreja ja lentokentällä evakuointia suorittavia joukkoja kohtaan. Myös Euroopan komissio ja Yhdistyneet Kansakunnat tuomitsivat hyökkäyksen. Saksan liittokansleri Angela Merkel perui suunnitellun matkansa Israeliin ja jäi sen sijaan Saksaan seuraamaan saksalaisten joukkojen evakuointia. Biden peruutti iskun vuoksi myös tapaamisen Israelin pääministerin Naftali Bennettin kanssa. Yhdistynyt kuningaskunta ilmoitti, että siviilien evakuointia jatketaan hyökkäyksestä huolimatta.